Jón kveðst hafa hugsað þetta mál alvarlega - hvort hann ætti að bjóða sig fram. „Ég held að ég yrði fínn forseti,“ skrifar hann - myndi glaður mæta á frumsýningar, bjóða nýja sendiherra velkomna til landsins, horfa á óperur og setja búnaðarþing „og borða andalæri með kóngafólki í Danmörku.“

Það sem ráði úrslitum í ákvörðun sinni sé sú staðreynd að hann þoli ekki tilætlunarsemi, frekju og dónaskap. „Mér óar við þeirri tilhugsun að verða á þennan hátt hluti af þeim ömurlega og hallærislega kúltúr sem er íslensk stjórnmálamenning,“ skrifar borgarstjórinn fyrrverandi.

Jón segist ekki nenna að standa aftur andspænis freka kallinum. „Ég get bara ekki boðið sjálfum mér og konunni minni upp á þetta. Ég get ekki boðið strákunum mínum upp á þetta,“ skrifar Jón í Fréttablaðið.

Jón hefur ítrekað verður orðaður við forsetaframboð. Í könnun sem Fréttablaðið gerði í nóvember sögðust sextán prósent vilja að hann tæki við af Ólafi Ragnari Grímssyni. Stofnuð var síða á Facebook þar sem skorað var á Jón - um sex þúsund manns hafa skráð sig á hana.

Jón gaf þessum hugmyndum undir fótinn þegar hann fékk friðarverðlaun Yoko Ono. „Já það kemur alveg til greina,“ sagði hann í viðtali við RÚV. Jón er núna búsettur í Houston í Bandaríkjunum.

Been there done that! Athena Gun Club http://t.co/N9rRUc9CoC

— Jon Gnarr (@Jon_Gnarr) March 13, 2015